ICT Innovation Hub, κόμβος τεχνολογικής καινοτομίας
Authors: Ζιάκης Χρήστος 
Published: September 2021

Η υποστήριξη των νεοφυών επιχειρήσεων αποτελεί μείζονος σημασίας ζήτημα για την οικονομική και κοινωνική ανάπτυξη των σύγχρονων κοινωνιών. Οι νεοφυείς επιχειρήσεις συμβάλλουν προς αυτή την κατεύθυνση, μέσω της ενθάρρυνσης της καινοτομίας, της επιτάχυνσης των θεσμικών και δομικών αλλαγών, της ενίσχυσης της παραγωγικότητας και της εισαγωγής νέων προϊόντων και υπηρεσιών στην αγορά. Η βιωσιμότητα των νεοφυών επιχειρήσεων είναι ένα μέτρο που επηρεάζεται από πολλές μεταβλητές που συνδέονται με το κίνητρο του ίδιου του επιχειρηματία αλλά και τις ευρύτερες οικονομικές, πολιτιστικές και κοινωνικές συνθήκες. Για να επιτευχθεί και να υποστηριχθεί η νεοφυής επιχειρηματικότητα και η οικονομία της γνώσης πρέπει οι εμπλεκόμενοι να λειτουργούν σε ένα περιβάλλον αλληλοσύνδεσης και συνεργασίας στα πλαίσια του τετραπλού έλικα: Οι επιχειρήσεις, το κράτος, οι εκπαιδευτικοί φορείς αλλά και η ίδια η κοινωνία των πολιτών. Αυτές οι εμπλεκόμενες οντότητες, οι ενέργειες και οι αλληλεπιδράσεις των οποίων καθορίζουν την επιτυχία των νεοφυών επιχειρήσεων, συνθέτουν το οικοσύστημα της νεοφυούς επιχειρηματικότητας.Το μοντέλο του τετραπλού έλικα και οι παραλλαγές του, έχουν χρησιμοποιηθεί ευρέως ως ένα κανονιστικό πλαίσιο των ερευνητών για την αλληλεπίδραση μεταξύ των βασικών παραγόντων σε συστήματα καινοτομίας, αφού το μοντέλο οικονομικής ανάπτυξης του τετραπλού έλικα, διερευνά την καινοτομία ως συνδυασμένη επίδραση των σχέσεων μεταξύ επιχειρήσεων, κυβέρνησης, ακαδημαϊκής κοινότητας και κοινωνίας των πολιτών, δίνοντας έμφαση στις συνεργατικές διαδικασίες και στη δικτύωση μεταξύ διαφόρων ενδιαφερομένων και ομάδων συμφερόντων.Επιπλέον προηγούμενες έρευνες υπογραμμίζουν διάφορους παράγοντες του οικοσυστήματος που επηρεάζουν την επιτυχία μιας νεοφυούς επιχείρησης. Βάσει εκτενούς βιβλιογραφικής ανασκόπησης σε ακαδημαϊκές βάσεις δεδομένων, εντοπίστηκαν παράγοντες που σχετίζονται με διαστάσεις που αφορούν στην έρευνα & εκπαίδευση, στο ανθρώπινο δυναμικό, στη χρηματοδότηση, στην υποστήριξη από τρίτους και στο θεσμικό πλαίσιο.Ταυτόχρονα, έχουν προταθεί διάφορα εννοιολογικά πλαίσια τα οποία προσδιορίζουν τους παράγοντες των οικοσυστημάτων επιχειρηματικότητας που επηρεάζουν την οικονομική ανάπτυξη. Βάσει της βιβλιογραφικής ανασκόπησης προτείνεται στα πλαίσια της διδακτορικής διατριβής το πλαίσιο StUpEco που περιλαμβάνει τις καθοριστικές οντότητες και παράγοντες του οικοσυστήματος που συμβάλλουν θετικά στην ανάπτυξη των νεοφυών επιχειρήσεων (StUpEco Framework: Παράγοντες ενεργοποίησης των οικοσυστημάτων νεοφυών επιχειρήσεων βάσει του μοντέλου του τετραπλού έλικα)Το προτεινόμενο StUpEco μοντέλο δικτύωσης του οικοσυστήματος των νεοφυών επιχειρήσεων ελέγχεται σύμφωνα με τις απόψεις 302 Ελλήνων start-uppers μέσω δομημένου ερευνητικού εργαλείου. Εξετάζοντας τους παράγοντες με το προτεινόμενο μοντέλο για τα οικοσυστήματα νεοφυούς επιχειρηματικότητας με τη μέθοδο της λογιστικής παλινδρόμησης, τα αποτελέσματα δείχνουν ότι η στήριξη και οι μεταβλητές που σχετίζονται με τις κυβερνήσεις και το θεσμικό πλαίσιο, επηρεάζουν θετικά τον παράγοντα της καινοτομίας. Η μεταβλητή του θεσμικού πλαίσιου φαίνεται επίσης να είναι θετικός καθοριστικός παράγοντας για την ανάπτυξη της υψηλής τεχνολογίας. Επιπλέον, η υποστήριξη από κυβερνητικούς φορείς, βελτιώνει τη συνεργασία και τη διασύνδεση των νεοφυών επιχειρήσεων με άλλους οργανισμούς.Υπό αυτό το πρίσμα, είναι σαφές πως η θεσμική ισχυροποίηση του οικοσυστήματος των startups συνιστά μία μεταβλητή ζωτικής σημασίας για την ανάπτυξη και προώθηση της νεοφυούς επιχειρηματικότητας στην Ελλάδα, υπό την έννοια της αναβάθμισης του πλαισίου συνέργειας μεταξύ των επιμέρους ομάδων ενδιαφέροντος, συμπεριλαμβανομένων πανεπιστημίων, εταιριών, δημόσιου τομέα, ερευνητικών κέντρων και λοιπών δομών. Παρά τις μεμονωμένες προσπάθειες φορέων και οργανώσεων για τη ανάπτυξη ενός πλαισίου λειτουργίας νεοφυών επιχειρήσεων, ως τώρα δεν υπάρχει μία ολοκληρωμένη προσπάθεια διασύνδεσης και επικοινωνίας, καθώς και η ανάπτυξη ενός δυναμικού μοντέλου για τη διαχείριση όλων των εμπλεκόμενων οντοτήτων για το οικοσύστημα των νεοφυών επιχειρήσεων στην Ελλάδα.Ως εκ τούτου, η δικτύωση των θεσμικών φορέων του οικοσυστήματος των νεοφυών επιχειρήσεων, η οποία αποτελεί και το βασικό ερευνητικό άξονα της παρούσας διατριβής, πραγματοποιείται μέσω της χαρτογράφησης των εμπλεκόμενων οντοτήτων στην Ελλάδα και της υλοποίησης του προτεινόμενου μοντέλου StUpEco στη διαδικτυακή πλατφόρμα www.innovationhub.gr με χρήση του συστήματος διαχείρισης περιεχομένου ανοιχτού κώδικου Drupal 7, όπου παρουσιάζονται οι 692 εμπλεκόμενες οντότητες που προέκυψαν από τη χαρτογράφηση, δημιουργώντας μία ταξινόμηση βάσει της επιρροής τους στις πέντε βασικές διαστάσεις των παραγόντων επιτυχίας που αναφέρθηκαν προηγουμένως. Μέσω της προτεινόμενης πλατφόρμας που λειτουργεί ως ένα επαγγελματικό κοινωνικό δίκτυο, οι χρήστες μπορούν να επικοινωνούν και να δικτυώνονται μεταξύ τους, να λαμβάνουν ενημέρωση, να αναζητούν συνεργασίες και να προβάλουν τις δραστηριότητες τους. Επιπλέον, στο www.innovationhub.gr παρέχονται εργαλεία που διευκολύνουν τη συνεργασία μεταξύ ερευνητικής κοινότητας, επιχειρησιακού κόσμου, κρατικών φορέων και κοινωνίας των πολιτών, στα πλαίσια του οικοσυστήματος της νεοφυούς επιχειρηματικότητας στην Ελλάδα.